Broj: 711-I-1444-M-260/22-02-17

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Željka Gligore, člana Uprave trgovačkog društva Čistoća i održavanje Kolan d.o.o. te obveznika Marina Zubovića, člana Uprave trgovačkog društva Čistoća i održavanje Kolan d.o.o.**,za davanjem mišljenja Povjerenstva,na 171. sjednici održanoj dana 13. svibnja 2022.g. daje sljedeće

**MIŠLJENJE**

**Nije suprotno odredbama ZSSI-a da** **obveznici Željko Gligora, član Uprave trgovačkog društva Čistoća i održavanje Kolan d.o.o., te Marin Zubović, član Uprave trgovačkog društva Čistoća i održavanje Kolan d.o.o., uz plaću za obnašanje javne dužnosti ostvare potporu za slučaj smrti člana uže obitelji obveznika ukoliko je to propisano zakonom, podzakonskim aktom ili općim aktom trgovačkog društva, jer se ne radi o zabranjenoj dodatnoj naknadi iz članka 7. točke d) ZSSI-a.**

 Obrazloženje

Zahtjev za davanjem mišljenja Povjerenstva podnijeli su obveznik Željko Gligora, član Uprave trgovačkog društva Čistoća i održavanje Kolan d.o.o. te obveznik Marin Zubović, član Uprave trgovačkog društva Čistoća i održavanje Kolan d.o.o. U knjigama ulazne pošte Povjerenstva zahtjev je zaprimljen 6. svibnja 2022. pod poslovnim brojem 711-U-4801-M-260/22-01-1, povodom kojeg se vodi predmet broj M-260/22.

Člankom 3. stavkom 1. podstavkom 40. ZSSI-a propisano je da predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Uvidom u sudski registra nadležnog Trgovačkog suda u Zadru, utvrđeno je da je Općina Kolan jedini osnivač trgovačkog društva Čistoća i održavanje Kolan d.o.o., stoga su Željko Gligora i Marin Zubović povodom obnašanja dužnosti člana Uprave trgovačkog društva Čistoća i održavanje Kolan d.o.o. obveznici u smislu odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznici traže mišljenje Povjerenstva imaju li pravo na potporu za slučaj smrti člana uže obitelji.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo polazeći od članka 5. stavka 1. točki 2. ZSSI-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznici istodobno uz primanje plaće mogu primiti i različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer ove isplate ne predstavljaju zabranjenu dodatnu naknadu na plaću.

Stoga nije suprotno odredbama ZSSI-a da obveznici ostvare potporu za slučaj smrti člana uže obitelji obveznika, ukoliko je to propisano zakonom, podzakonskim aktom ili općim aktom trgovačkog društva.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Željko Gligora, elektroničkom dostavom
2. Obveznik Marin Zubović, elektroničkom dostavom
3. Objava na internetskoj stranici Povjerenstva
4. Pismohrana